Document ID: 32014D0748

ROZHODNUTIE KOMISIE
z 28. októbra 2014
o opatrení, ktoré prijalo Nemecko v súlade s článkom 7 smernice Rady 89/686/EHS a ktorým sa zakazuje uvádzanie bezpečnostných pásov pre hasičov typu FHA, FHB a FSmS na trh
[oznámené pod číslom C(2014) 7757]
(2014/748/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 89/686/EHS z 21. decembra 1989 o aproximácii právnych predpisov členských štátov, týkajúcich sa osobných ochranných prostriedkov (1), a najmä na jej článok 7,
keďže:
(1)
Nemecké orgány oznámili Komisii v auguste 2013 opatrenie, ktorým sa zakazuje uvádzanie bezpečnostných pásov pre hasičov typu FHA, FHB a FSmS, ktoré vyrobila spoločnosť Dietrich&Co. GmbH, Rossauer Strasse 49a, 09661 Rossau, OT Seifersbach (Nemecko), na trh. V súlade so smernicou 89/686/EHS boli výrobky označené označením CE po podrobení sa skúškam a postupom typového preskúšania podľa harmonizovanej normy EN 358:1999 - Osobné ochranné prostriedky zabezpečujúce pracovnú polohu a zachytávajúce pád z výšky. Systémy na zabezpečenie pracovnej polohy.
(2)
Bezpečnostné pásy pre hasičov sú osobnými ochrannými prostriedkami (OOP) zaradenými do certifikačnej kategórie III. OOP tohto druhu, ktoré sú navrhnuté na účely ochrany pred smrteľnými nebezpečenstvami alebo závažnými a nevratnými rizikami pre zdravie, v prípade ktorých výrobca predpokladá, že ich priame účinky nebudú používatelia schopní rozpoznať včas, sa podrobujú preskúšaniu na účely typového schválenia ES a ES kontrolnému systému kvality notifikovaným orgánom, ktorého tým výrobca poveril.
(3)
Auditom, ktorý vykonali nemecké orgány vo výrobnom závode uvedeného výrobcu, sa ukázalo, že predložené osvedčenia o typovom schválení pre bezpečnostné pásy pre hasičov typu FHA, FHB a FSmS neboli platné, keďže časť vybavenia - materiál pásu - bola nahradená, pričom preskúšanie na účely typového schválenia ES sa týkalo len položiek predložených na skúšanie. Preto neboli splnené tieto požiadavky smernice 89/686/EHS:
-
článok 8 ods. 2 (ES preskúšanie typu): výrobky neboli identické s modelmi, pre ktoré bolo vydané ES preskúšanie typu,
-
článok 12 (vyhlásenie ES o zhode): vyhlásenie o zhode nebolo platné, pretože sa odkazovalo na kontrolný systém kvality v súlade s článkom 11, ktorý sa nevykoval,
-
článok 13 ods. 1 (označenie CE): identifikačné číslo povereného orgánu, DEKRA EXAM (NB 0158), bolo zneužité, keďže sa nevykonal žiadny kontrolný systém kvality.
(4)
Okrem toho bezpečnostné pásy pre hasičov typu FHB nespĺňali požiadavky harmonizovanej normy EN 358:1999, bodu 4.2.1, pokiaľ ide o statickú pevnosť, a tým základnú požiadavku na bezpečnosť a ochranu zdravia 1.3.2. - Ľahkosť a pevnosť stanovenú v prílohe II k smernici 89/686/EHS. Statická pevnosť v prípade bezpečnostných pásov pre hasičov vyrábaných spoločnosťou Dietrich&Co. GmbH bola nameraná v hodnotách medzi 7,2 kN a 9,4 kN miesto minimálne 15 kN, ako sa vyžaduje v norme.
(5)
Komisia zaslala výrobcovi list, v ktorom ho vyzvala, aby oznámil svoje pripomienky k opatreniam prijatým nemeckými orgánmi.
(6)
Nemecké orgány informovali Komisiu o výsledkoch opatrenia 22. októbra 2013. Podľa dokumentov, ktoré poskytol výrobca nemeckým orgánom, sa zistilo, že nesplnenie požiadaviek smernice 89/686/EHS sa týkalo len výroby v rokoch 2011 a 2012. Výrobca prijal nápravné opatrenie a výroba bola v zhode s uvedenou smernicou od začiatku roka 2013. Výrobca Dietrich & Co dobrovoľne stiahol tieto bezpečnostné pásy pre hasičov typu FHB:
-
so sériovými číslami 0439 až 0738, vyrobené v roku 2011,
-
so sériovými číslami 0739 až 1078, vyrobené v roku 2012.
(7)
Vzhľadom na dostupnú dokumentáciu, vyjadrené pripomienky a opatrenie prijaté dotknutými stranami Komisia zastáva názor, že bezpečnostné pásy pre hasičov typu FHA, FHB a FSmS vyrobené v rokoch 2011 a 2012 neboli v súlade s bodom 4.2.1 harmonizovanej normy EN 358:1999 v súvislosti so základnou požiadavkou na bezpečnosť a ochranu zdravia 1.3.2 - Ľahkosť a pevnosť stanovenú v prílohe II k smernici 89/686/EHS. V súlade s nariadením nemeckých orgánov výrobca už prijal všetky potrebné opatrenia na odstránenie takýchto nevyhovujúcich výrobkov z trhu a na nápravu nedostatkov s cieľom splniť požiadavky smernice 89/686/EHS,
PRIJALA TOTO ROZHODNUTIE:
Článok 1
Opatrenie prijaté nemeckými orgánmi, ktorým sa zakazuje uvádzanie bezpečnostných pásov pre hasičov typu FHA, FHB a FSmS, ktoré vyrobila spoločnosť Dietrich&Co. GmbH, na trh, je odôvodnené.
Článok 2
Toto rozhodnutie sa týka výlučne výrobkov vyrobených v rokoch 2011 a 2012.
Článok 3
Toto rozhodnutie je určené členským štátom.
V Bruseli 28. októbra 2014

Labels: 3
7
8
18